Iktatószám: HIV/ /2018.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2018. március 29-ei ülésére**

**Tárgy:** Beszámoló a 2017. évi adóigazgatási tevékenységről

**Az előterjesztő:** dr. Tüske Róbert jegyző

**Készítette:**  Fábiánné Hoffman Márta hatósági osztályvezető

Dr. Vértesaljainé Halami Katalin gépjárműadó és behajtási ügyintéző

Pángerné Toplak Éva idegenforgalmi adóügyintéző

Szörényi László építményadó ügyintéző

Szűrösné Németh Hajnalka iparűzési adó ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

dr. Tüske Róbert

jegyző

**1.**

**Tárgy és tényállás ismertetése**

**Tisztelt Képviselő-testület!**

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdésének *g)* pontja szerint a Képviselő-testület a jegyző beszámoltatása útján ellenőrzi az adóztatást, a *h)* pontja alapján tájékoztatja a lakosságot a helyi adókból származó bevételek összegéről. A jogszabályi előírásoknak eleget téve tájékoztatjuk a Tisztelt Képviselő-testületet a 2017. évi adóztatási tevékenységről.

Az adóztatás keretét az Alaptörvény illetve annak felhatalmazása alapján a helyi adókról szóló 1990. évi C. törvény (a továbbiakban: Htv.), míg a tényleges adókötelezettséget a Htv. felhatalmazása alapján megalkotott helyi rendeletek határozzák meg.

2017. évet érintő az adóbevételek alakulását befolyásoló helyi adókról szóló 4/2010. (II.10.) Ör. (a továbbiakban: Ör.) rendelet módosítás nem történt, új adómérték megállapítására, települési adó bevezetésére 2017. évi hatállyal nem került sor.

Hévíz Város Képviselőtestülete a település illetékességi területén rendelettel az alábbi helyi adókat működteti:

* helyi iparüzési adó (1991. 01. 01. hatállyal)
* idegenforgalmi adó (1991.01. 01. hatállyal)
* építményadó (1992. 07.01. hatállyal- hasznos alapterület alapú - ).

Hévíz Város Önkormányzatának feladatellátását a saját bevételek – ennek legjelentősebb része a helyi adókból származó bevételek – az állami támogatások, és az átengedett központi adók biztosították. Az önkormányzati források biztosítása érdekében egyes központi adók kezelése szintén az önkormányzati adóhatóság feladatkörébe tartozik. Ez a gépjárműadó, a termőföld bérbeadásából származó jövedelem adója, a talajterhelési díj. Ezeknél az adófajtáknál a települési önkormányzatnak nincs szabályozási jogköre – a talajterhelési díj kivételével – helyi rendeleti kedvezmények, mentességek biztosítására nincs mód.

1. **Adóbevételek alakulása 2017. évben**

Hévíz Város Önkormányzata adószámláira 2017. december 31. napjáig ténylegesen **1  294 624 285 forint folyt be saját bevételként.** A központi költségvetésnek 25 718 225 forint gépjárműadó bevételt, 600 200 forint illetéket, továbbá más szerveknek 269 329 forint adók módjára behajtandó köztartozást utalt át önkormányzati adóhatóság. Hévíz Város Önkormányzat működési bevételeinek 35 %-át a közhatalmi bevételek biztosítják, ezen belül a helyi adók 98 %-ot (építményadó, idegenforgalmi adó, iparűzési adó); az átengedett központi adók 1,5 %-ot (gépjárműadó); bírságok, pótlékok és egyéb sajátos bevételek 0,5 %-ot tesznek ki.

Az önkormányzatot megillető adóbevételek 79 080 995 forinttal haladták meg az előző évi adóbevételt.

Az önkormányzati adóhatóság munkáját elsősorban a bevételi előirányzatok teljesülése minősíti, 2017. év október hónapban, illetve 2018. február hónapban visszamenőleges hatállyal a bevételi előirányzatát módosította – emelte - a Képviselő-testület, ennek ellenére adóbevételeink teljesülése a tervezettnek megfelelően alakult.

|  |  |  |  |
| --- | --- | --- | --- |
| **Adóbevételek változása az elmúlt három adóévben** | | | |
| Önkormányzati adóbevételek | 2015. | 2016. | 2017. |
| építményadó | 158 446 537 | 224 755 285 | 252 595 236 |
| idegenforgalmi adó | 464 263 713 | 538 377 417 | 600 497 802 |
| iparűzési adó | 445 011 421 | 430 824 424 | 419 200 195 |
| gépjárműadó (önk. maradó) | 17 926 438 | 17 453 056 | 17 145 480 |
| bírság | 8 578 377 | 3 246 721 | 3 316 866 |
| pótlék | 1 412 072 | 886 387 | 1 868 706 |
| **összesen:** | **1 095 638 558** | **1 215 543 290** | **1 294 624 285** |

A táblázattal kapcsolatosan megjegyzem, hogy költségvetési rendeletünkben szereplő összeg és a ténylegesen befolyt adóvétel összege eltér, amelynek oka, a számviteli törvény előírása, hogy a könyvelésben az adóbevételeket nem pénzforgalmi szemlélettel tartjuk nyilván, hanem a kötelezettségeket és a követeléseket pontosan kimutatva, így a jogszabály szerinti adóegyenleg a túlfizetések, és az elmaradások miatt eltér a ténylegesen befolyt adóval.

Az önkormányzatot megillető adójellegű bevételek meghatározó része az idegenforgalmi adóból befolyó összeg, mely minden beszedett adóforintja után további 1 Ft normatív támogatást igényelhetünk. A bevételek másik legjelentősebb részét képezi az iparűzési adó.

Az önkormányzatnál maradó adóbevételek beérkezéseinek zöme az első és harmadik negyedévhez köthető, hiszen a március 15-ei és szeptember 15-ei befizetési határidők ekkor járnak le. Eddig kell megfizetni az adózóknak a helyi építményadó és a gépjárműadók éves előírásainak 50-50 %-át, valamint az esedékes iparűzési adóelőlegeket.

Jellemzően a követeléskezelési és végrehajtási eljárások eredményei is a második félévben jelennek meg a teljesülések között.

Az adóév végén (december 20-ig) egészítik ki a vállalkozások az iparűzési adóelőlegeket, így ekkor is jelentős befizetések érkezhetnek – iparűzési adóbevételként – az önkormányzat számlájára. Ennek tervezése azonban gyakorlatilag lehetetlen.

Adóbevételeink az előző évhez viszonyítva elsősorban az idegenforgalmi adó vonatkozásában mutatott jelentős emelkedést, 62.120 e Ft-tal növekedett. Kisebb mértékben növekedett építményadó bevételünk 27.839 e Ft-tal, kisebb mértékű adóbevétel csökkenés volt az iparűzési adóban 11.624 e Ft.

1. **Adóigazgatási feladatok**

2017. évi szabályozás értelmében az önkormányzati adóhatósági, adóigazgatási feladatok ellátása az adózás rendjéről szóló 2003. évi XCII. törvény (a továbbiakban: Art.) rendelkezése alapján a jegyző feladat- és hatásköre. A feladat végrehajtása az SZMSZ alapján a Hatósági Osztály szervezeti rendszerében történik, 4 fő látja el a feladatokat, az idegenforgalmi adóellenőrzésben további 1 fő hatósági ügyintéző és 2 fő szezonálisan foglalkoztatott köztisztviselő vett részt.

Kiemelt feladat a költségvetési egyensúly fenntartása érdekében az önkormányzat adóbevételeinek a biztosítása, lehetőség szerint a növelése, a hatósági ügyintézés során a jogszerűség, hatékonyság és célszerűség biztosítása.

A Hatósági Osztály szervezeti keretén belül történik a helyi adókkal – építményadó, helyi iparűzési adó, idegenforgalmi adó, gépjárműadó - kapcsolatos ügyek intézése, és más a helyi adóztatással összefüggő feladatok, bejelentés, bevallás feldolgozása, adókötelezettség ellenőrzése, végrehajtási feladatok ellátása és egyéb ügyintézés.

Feladatkörünkbe tartozik továbbá az adók módjára behajtandó köztartozások kezelése, a kimutatott köztartozások behajtása, adó- és értékbizonyítvány kiállítása, továbbá kérelemre a köztartozás mentesség igazolása.

# Az önkormányzati adóhatóság hatáskörébe tartozó adók és adók módjára behajtandó köztartozások nyilvántartásának, kezelésének, elszámolásának, valamint az önkormányzati adóhatóság adatszolgáltatási eljárásának szabályairól  37/2015. (XII. 28.) NGM rendelet az adatszolgáltatási feladatokat és az önkormányzati adóhatóság által vezetendő nyilvántartások kötelező tartalmát szabályozza.

Ez alapján az önkormányzati adóhatóság hatáskörébe tartozó helyi adókra, az önkormányzati adóhatóságnál adóüggyel összefüggésben fizetendő közigazgatási hatósági eljárási illetékekre vonatkozó nyilvántartásait, kezelését és elszámolását, és az ezzel kapcsolatos adatszolgáltatást is ellátja.

Fenti rendelet szabályainak megfelelően, adóigazgatásban negyedéves, féléves zárásokat kell teljesíteni és továbbítani a Magyar Államkincstár (a továbbiakban: MÁK) illetékes igazgatósága részére továbbá adatszolgáltatásokat teljesíteni az adónemek vonatkozásában.

Az adóügyi feladatot végző köztisztviselők az önkormányzati adók behajtásán túl ellátják még a következő feladatokat:

* Az önkormányzati adóhatóság adószámláinak kezelése. Az adószámlák bankszámla kivonatának megérkezése után megtörténik a befizetések beazonosítása az adózókra. A bevételek és kiadások rögzítését követően, elkészülnek a pénzforgalmi naplók.
* Intézkedés történik a téves befizetések átfutóra helyezéséről, túlfizetések rendezéséről, könyveléséről.
* ASP program verzió váltásával kapcsolatos feladatok elvégzése.
* Adóerő képesség mértékéről adatszolgáltatás a Közgazdasági Osztály részére.

Az adónyilvántartás vezetése az 1989-ben bevezetett a Pénzügyminisztérium által jóváhagyott Magyar Államkincstár által rendszeresített ÖNKADO programmal történt 2017. március 31-ig.

Az ÖNKADO programot 2017. április 1. napjától az elektronikus közigazgatás kiterjesztésének állomásaként a közigazgatási feladatokat támogató, az állam által biztosított központi számítástechnikai hálózaton keresztül távoli alkalmazásszolgáltatást nyújtó számítástechnikai rendszer az önkormányzati ASP (Application Service Provider) alkalmazás-szolgáltatás (ASP ADO) váltotta fel.

* 1. **Építményadó**

Építményadó esetében az adó mértéke 2016. január 1. napjától: szállásépület, szálláshely - ide nem értve az egyéb szálláshelyet - esetén 1.000 forint/m2/év. Kereskedelmi egység, iroda, szolgáltató tevékenység végzésre szolgáló építmény esetén, - ide nem értve az *előzőekben említettek* hatálya alá tartozó építményeket - 800 forint/m2/év. Lakás, lakóépület, a lakáshoz, üdülőhöz tartozó gépjárműtároló és minden más építmény, amely az előző két esetben leírtak hatálya alá nem tartozó építmény esetén 600 forint/m2/év.

Építményadó hatálya alá tartozó adózók száma az alábbiak szerint alakult:

|  |  |
| --- | --- |
| **adózók száma ismétlődések nélkül (fő)** | **adózók részére történt kivetések száma (fő)** |
| **4 082** | **6 371** |
| A több ingatlannal, vagy ingatlanon belül több jellegű építménnyel (pl. garázs, gazdasági épület, üzlet, stb.) rendelkezők kiszűrésre kerültek. | Az adat ismétlődéseket tartalmaz, mert több adózó esetén előfordul, hogy több ingatlannal, vagy ingatlanon belül több jellegű építménnyel (pl. garázs, gazdasági épület, üzlet, stb.) rendelkezik. |

Az adótárgyak száma a következő:

|  |  |
| --- | --- |
| **nyilvántartásban különböző helyrajzi számon lévő ingatlanok száma (db)** | **nyilvántartásban lévő ingatlanokra vonatkozó kivetések száma (db)** |
| **4 266** | **6 610** |
| Egy helyrajzi számon lévő, a főépülettől különböző jellegű építményeket (pl. garázs, gazdasági épület, stb.) nem tartalmazza. | Az ingatlanok számában a résztulajdonok miatt ismétlődések szerepelnek. Azonos helyrajzi számon más-más jellegű építmények is előfordulnak. |

Az adóbevallások alapján jelenleg adókötelezettség alá eső terület:

|  |  |
| --- | --- |
| **építmények összes alapterülete (m2)** | **tulajdoni hányad szerinti terület (m2)** |
| **596 600,67** | **558 842,93** |

A hatályos 4/2010. (II.10.) önkormányzati rendelet – a továbbiakban: Ör. - 5. § (1) bekezdése adókedvezményt biztosít a magánszemély tulajdonosoknak, (illetve a Helyi adó tv. szerint az ingatlanra bejegyzett vagyoni értékű jog jogosultjainak) – tulajdonuk arányában – a lakásul szolgáló ingatlanuk, és a lakáshoz tartozó rendeltetésszerűen használt gépjárműtároló után.

**2.2 Helyi iparűzési adó**

Hévíz város illetékességi területén az adó mértéke a törvény szerinti maximumban, az állandó jelleggel végzett iparűzési tevékenység esetén az adó mértéke az adóalap 2 %-a. Az ideiglenes jelleggel végzett iparűzési tevékenység esetén az adó mértéke naptári naponként 3000 Ft. Azon vállalkozó, akinek a számított (vállalkozási szintű) adóalapja nem haladja meg a 2,5 millió Ft-ot 25 %-os adókedvezményre jogosult. Adómentesség illeti meg azt a háziorvos, védőnő vállalkozót, akinek a vállalkozási szintű adóalapja az adóévben a 20 millió forintot nem haladja meg.

Nyilvántartás alapján 2017. évben, az iparűzési adóalanyok száma 714 db jogi személy, 451 egyéni vállalkozó és 45 db magánszemély. Ebből 105 db KATA-s adózó. Május-június hónapban feldolgozásra került 1259 db helyi iparűzési adóbevallás, ebből záró bevallás 116 db. Az iparűzési adóra 134 db bejelentés érkezett. Az adóbevallások feldolgozása a határidő betartásával valósult meg.

A bevallás és bejelentkezés benyújtását elmulasztók részére 145 db kötelezettségük teljesítésére felszólító értesítés került kiküldésre, amelynek nagy számban eleget tettek az adózók és jelenleg is folyamatosan érkeznek elmaradt adóbevallások.

Sajnos a kényszer-végelszámolás és felszámolási eljárás alá kerülő társaságok száma is megugrott az utóbbi egy-két évben. Ide tartoznak azok az adózók is, akik címükön székhelyükön elérhetetlenek, ismeretlen helyre (vagy magánszemély esetén külföldre) költöztek. Vannak vállalkozások, amelyek nem szűntek meg ugyan, de inaktív a vállalkozásuk, semmilyen tevékenységük, bevételük, számláikon pénzmozgás nincs. Adóalanyiságuk és adókötelezettségük ettől függetlenül folyamatos, hátralékaik is fennállnak.

Az adónemet sajátos fizetési mód jellemzi, az adózók az adóévben egyrészt a megelőző év adatai alapján előleget fizetnek (március 15. és szeptember 15.), másrészt elszámolnak a befizetett előlegekkel szemben (május 31.), valamint december 20-ig feltöltési kötelezettséget teljesítenek, ekkor az éves várható adó összegére kiegészítik a már megfizetett előlegeket.

A decemberi határidőre 116 db feltöltési bevallás érkezett, amihez 34.783.900 Ft feltöltési befizetés teljesült.

Az elmúlt évek tapasztalata alapján arra az eredményre jutottunk, hogy az előző években kiküldött feltöltési felszólítás és bírság kilátásba helyezése után az iparűzési adóalanyok a feltöltési kötelezettségüknek 2017. évben határidőre eleget tettek.

Az iparűzési adóhatósági munka egyes kiemelt fázisai:

* adózók bejelentkezése alapján a törzsállomány karbantartása,
* adóalanyok körének egyeztetése (ez alapján folyamatosan, illetve szükség szerinti felhívása a kötelezettség teljesítésének pótlására),
* az első és második félévi előlegfizetési kötelezettségről értesítés, befizetési csekk készítése, postázása,
* folyamatos személyes és telefonos tájékoztatás, segítségnyújtás a bevallások kitöltéséhez, egyeztetés a befizetett adóelőlegek összegéről, a folyószámla állásáról,
* a benyújtott adóbevallások ellenőrzése (alaki-tartalmi megfelelőség) adatainak rögzítése (minden bevallást rögzíteni kell, a nullást is),
* az adóhatóság által feltárt bevallási hibák javítása, illetve a hibák javítására történő felszólítás küldése,
* esetleges többlet befizetés miatt kiutalási igények elbírálása, intézkedés (értesítés, bizonylat) a visszautalásról vagy átvezetésről,
* a teljes körű bevallás feldolgozás után a hiányzó bejelentkezések és bevallások pótlására felszólítás,
* egyedi adóelőleg módosítási kérelmek elbírálása, határozat hozatallal elsőfokú adóigazgatási eljárás keretében,
* felszámolási eljárás indulása esetén hitelezői igények bejelentése a felszámoló biztos felé,
* fizetési hátralékok esetén felszólítás kiküldése, eredménytelenség esetén végrehajtási eljárás megindítása.
  1. **Idegenforgalmi adó**

Az 1990. évi C. helyi adókról szóló törvény értelmében idegenforgalmi adó kötelezettség terheli azt a magánszemélyt, aki az önkormányzat illetékességi területén legalább egy vendégéjszakát eltölt. Az adó mértéke 500 Ft/fő/éj, mely összeg 2016. januárjától nem változott. A lehetséges maximális mérték 2017. évben 503,6 Ft volt.

2017. évben az éves előirányzat 549 millió Ft volt, mely teljesült a 600,5 millió forint befolyt idegenforgalmi adó bevétellel.

Idegenforgalmi adóbevételek alakulása 2013-2017. években

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | jan. | febr. | márc. | ápr. | máj. | jún. | júl. | aug. | szept. | okt. | nov. | dec. | **össz.** |
| **2013** | 23 573 | 27 581 | 27 205 | 36 481 | 32 883 | 47 163 | 45 777 | 48 604 | 56 230 | 52 220 | 53 150 | 36 654 | **487 521** |
| **2014** | 25 085 | 31 056 | 26 602 | 30 147 | 40 694 | 44 214 | 43 841 | 51 712 | 59 748 | 48 493 | 42 443 | 38 261 | **482 296** |
| **2015** | 23 226 | 24 996 | 24 358 | 31 098 | 33 605 | 44 395 | 45 689 | 52 203 | 60 456 | 47 592 | 43 181 | 33 465 | **464 264** |
| **2016** | 25 026 | 30 122 | 31 607 | 37 965 | 39 302 | 50 088 | 48 758 | 62 488 | 66 673 | 58 298 | 48 464 | 39 586 | **538 377** |
| **2017** | 28 415 | 35 134 | 32 296 | 41 428 | 49 831 | 52 095 | 58 617 | 69 323 | 71 800 | 61 936 | 54 969 | 44 654 | **600 498** |

2017. évben a havi bevétel minden hónapban magasabb volt az előző év azonos hónapjainak idegenforgalmi adó bevételénél.

Ötéves összehasonlításban az 1 200 996 vendégéjszaka szám messze felülmúlta az előző éveket.

A befizetett idegenforgalmi adóból számított vendégéj 2013-2017. években





Az adónem kintlévősége 2017. december 31. napján 5 473 ezer Ft volt.

Az elmúlt év vonatkozásában elmondhatjuk, hogy javult ezen adónemben az adózási morál és az adózók jogkövető magatartása. 4287 idegenforgalmi adóbevallás került feldolgozásra.

**2.4. A gépjármű adó**

A gépjárműadóról szóló 1991. évi LXXXII. törvény írja elő a gépjárművek adóztatásának szabályait, melyek 2017-re nem változtak. Továbbra is a befolyt gépjárműadó összeg 40%-a helyi önkormányzat bevétele.

* 1. **Helyi jövedéki adó**

A jövedéki adóról szóló 2016. évi LXVIII. törvény 5. § (2) bekezdése alapján a magánfőző desztillálóberendezésének bejelentésével kapcsolatban a lakóhely szerinti, a magánfőzés szabályai betartásának ellenőrzésével kapcsolatban - ide nem értve az előállított termék jogszabálysértő értékesítését - pedig az ellenőrzött tevékenység végzésének helye szerinti önkormányzati adóhatóság jár el. A fővárosban a kerületi önkormányzati adóhatóság jár el. A (3) bekezdés szerint, ha más hatóság a tevékenysége során a jövedéki termékkel összefüggő jogsértő magatartás gyanúját állapítja meg, a bizonyítékokat rögzíti, a jövedéki terméket a rá vonatkozó szabályok szerint lefoglalja, és ezt követően az ügyet az állami adó- és vámhatóságnak átadja.

2016. január 1-jétől a magánfőzés esetén bevezetésre került a párlat adójegy alkalmazása. Ez a megoldás váltotta ki az éves 1000,-Ft átalányadót, amelyet az önkormányzati adóhatósághoz kellett befizetni.

A fenti időponttól kezdődően a tárgyévben előállítani tervezett magánfőzött párlat előállításához az előállítást megelőzően párlat adójegyet kell beszerezni a vámhatóságtól. (Az önkormányzati adóhatóságnál regisztrált magánfőző jogosult párlat adójegy beszerzésére.) A vámhatóság a párlat adójegyet a párlat adójegy értékének megfizetését követően bocsátja az igénylő rendelkezésére.

A vámhatóság a kiadott adójegyekről nyilvántartást vezet, az adatokat átadja az önkormányzati adóhatóság részére. Az adójegyből származó bevétel 2017.01.01-től a központi költségvetést illeti meg.

A desztillálóberendezés feletti tulajdonjogról a bejelentési kötelezettséget, valamint a bejelentett adatokban történt változás bejelentési kötelezettségét továbbra is az önkormányzati adóhatósághoz kell teljesíteni az önkormányzati adóhatóság által rendszeresített nyomtatványon.  Önkormányzati adóhatóság hatásköre a magánfőzés szabályai betartásának ellenőrzése. Nyilvántartásunk szerint a bejelentett berendezések száma: 23 db összesen.

* 1. **Talajterhelési díj**

A 2003. évi LXXXIX. törvény értelmében talajterhelési díj fizetésére az a kibocsátó kötelezett, aki a műszakilag rendelkezésre álló közcsatornára nem köt rá. A díj mértéke jelenleg 1 200 Ft/m3. Hévíz a felszín alatti víz állapota szempontjából fokozottan érzékeny vízminőségi területen lévő településnek számít a 27/2004. (XII.25.) KvVM rendelet alapján.

Városunk nagymértékben csatornázott, ezért ebből a díjból számottevő bevétel nem származik. 2017-ban 2 db határozatban 88 ezer Ft került kivetésre.

A DRV-től kapott pontatlan lista átvizsgálása időigényes, a 139 cím átvizsgálásához képest a realizálható bevétel minimális volt.

**2.7. Adók módjára behajtandó köztartozások**

A helyi adóhatóság szedi be a külső szervek megkeresése alapján az adók módjára behajtható köztartozásokat. Az előző évekről áthozott, illetve a 2017. évi 18 db újabb megkereséssel együtt 44 db végrehajtási ügyünk volt. A beszedett köztartozás december 31. napjáig 384.779 Ft, melyből az önkormányzatnál marad 115.450 Ft.

**3. Adó-és értékbizonyítványok kiállítása**

Az adóhatóság kérelemre, törvényben előírt esetekben (hagyatéki eljáráshoz, gyámhatósági ügyekhez, földterület felajánlásához életjáradék ellenében, bírósági végrehajtói ügyekhez, NAV végrehajtási ügyekhez) az illetékességi területén fekvő ingatlan fekvéséről, értékéről és adójáról adó- és értékbizonyítványt állít ki, amely tartalmazza az ingatlan és az ingatlanszerzők (tulajdonosok) adatait, az érték megállapításánál figyelembe vett tényezőket, továbbá az ingatlannak az adott időpontban fennálló forgalmi értékét.

Adó-és értékbizonyítvány kiadására 2017. évben 120 esetben került sor, melyet megelőzött helyszíni szemle és felmérés. A helyszíni szemlével kapcsolatos eljárás jelentős többletmunkát jelent az adóügyi dolgozók esetében.

**4. Hátralékok csökkentésére tett intézkedések**

|  |  |  |  |
| --- | --- | --- | --- |
| **adónem** | **esedékes hátralék** | |  |
|  | **2015.12.31** | **2016.12.31** | **2017.12.31** |
| építményadó | 41 678 373 | 35 842 969 | 29 269 044 |
| idegenforgalmi adó | 4 138 346 | 7 077 947 | 5 473 359 |
| iparűzési adó | 38 051 875 | 23 642 292 | 21 829 296 |
| gépjárműadó | 4 474 870 | 2 332 606 | 2 813 924 |
| késedelmi pótlék | 18 770 972 | 10 164 909 | 5 251 874 |
| bírság és végrehajtási költség | 1 123 823 | 1 526 782 | 1 324 250 |
| **összesen:** | **108 238 259** | **80 587 505** | **65 961 747** |

A 2016. évben az összes hátralék 2015. évhez képest 27 650 754 Ft-tal csökkent, a 2017. évben az összes hátralék 2016. évhez képest 14 625 758 Ft-tal csökkent.

A hátralék összege nem tartalmazza a már nem működő, felszámolás alatti gazdasági társaságok adótartozását, valamint az elévülési időszak hátralékállományát.

Hitelező igényt 2017. december 31-ig 5 esetben nyújtottuk be 2 004 794 Ft összegre.

Az előző évek gyakorlatához hasonlóan a végrehajtási eljárás során nagyrészt hatósági átutalást (inkasszó), és a rendszeres jövedelemből (munkabér, nyugdíj) való letiltás kezdeményeztünk. Azoknál az adózóknál, akiknél semmiféle végrehajtási cselekmény nem vezetett eredményre, és ingó- ingatlan vagyonnal nem rendelkeztek, az adóhatóság megkereste az adózóra illetékes állami adó- és vámhatóságot adótartozások behajtása érdekében.

|  |  |  |  |
| --- | --- | --- | --- |
| **Végrehajtási cselekmények (behajtások)** | 2016. évről áthozott vht., mely 2017. évben teljesült | 2017. évi végrehajtások | |
|  | befolyt összeg | végrehajtási összeg | befolyt összeg |
| hatósági átutalás | 5 000 | 16 782 981 | 14 506 761 |
| munkabér - nyugdíj letiltás | 530 357 | 320 356 | 203 578 |
| munkáltató fizetésre kötelezése | 0 | 544 214 | 214 379 |
| forgalomból való kivonás | 87 824 | 0 | 0 |
| átvezetés | 0 | 497 877 | 497 877 |
| NAV-nak átadva | 0 | 2 978 744 | 0 |
| fizetési felszólítás | 0 | 11 056 100 | 11 043 500 |
| örökösök fizetésre kötelezése | 0 | 176 783 | 90 176 |
| jelzálogjog | 0 | 13 253 040 | 13 253 040 |
| telefonon egyeztetve (*2016. december*) | 35 218 | 0 | 0 |
| **összesen** | 658 399 | 45 610 095 | 39 809 311 |
| telefonon egyeztetve (*2017. évben*) |  | 9 734 295 | 5 177 000 |
| **összesen** | 658 399 | 55 344 390 | 44 986 311 |
|  |  |  |  |
|  | Előző évi végrehajtás eljárásból adódóan: | | 658 399 |
|  | 2017. végrehajtás eljárás során befolyt: | | 39 809 311 |
|  | **összesen:** | | **40 467 710** |
|  | telefonon egyeztetve: | | 5 177 000 |
|  | **Összes Vht.:** | | **45 644 710** |

Az Art. valamint a bírósági végrehajtásáról szóló 1994. évi LIII. törvény alapján a végrehajtási eljárásban a telefonon történt egyeztetés nem végrehajtási cselekmény, azonban a fenti táblázatból is kitűnik, hogy az adózóval való személyes kapcsolatfelvétel hatékonyabb a tartozások rendezésére. **Az így befolyt összeg 5.212.218,- Ft.**

1. **Fizetési könnyítéses eljárások**

Magánszemélyektől 2017-ban 6 db fizetési könnyítésre, illetve adómérséklésre irányuló kérelem érkezett adóhatóságunkhoz. Adómérséklést 509 e Ft összegben engedélyeztünk, 1 db esetben elutasításra került, mivel a törvényi feltételeknek nem felelt meg. Gazdasági társaság fizetési halasztást 2 esetben kért, 1 esetben elutasítottuk a kérelmet, mivel törvényi feltételeknek nem feleltek meg.

1. **2017-es ellenőrzési tevékenység helyi adók vonatkozásában**

Az adóigazgatási fontos területe az adóellenőrzés. Az adóellenőrzéssel kapcsolatos feladatok:

* a kijelölt adóalanyoknál az adóellenőrzés lefolytatása,
* szükség szerint helyszíni ellenőrzés, megállapítások írásba foglalása, a jegyzőkönyv az ellenőrzés alá vont részére történő megküldése,
* határozat kibocsátása a megállapított adóhiányról, adóbírságról, késedelmi pótlékról.

Az ellenőrzés célja az adótörvényekben és más jogszabályokban előírt kötelezettségek teljesítésének vagy megsértésének megállapítása. Az ellenőrzés során az adóhatóság feltárja és bizonyítja azokat a tényeket, körülményeket, adatokat, amelyek megalapozzák a jogsértés és a joggal való visszaélés megállapítását, és az ezek miatt indított hatósági eljárást.

Az adóellenőrzés az adóigazgatási tevékenység legnehezebb feladata, az eredményes és hatékony ellenőrzéshez megfelelő szaktudással és tapasztalattal rendelkező dolgozókra van szükség, ellenőri feladatot a dolgozók a hatósági munka mellett - az idegenforgalmi adó kivételével - munkaterületük vonatkozásában láttak el.

**6.1. Építményadó ellenőrzés**

Amennyiben nem áll rendelkezésre az ingatlanról – a hasznos alapterület pontos megállapítását segítő – tervdokumentáció, vagy a benyújtott bevallások és a saját nyilvántartásban lévő adatok között eltérés tapasztalható, akkor az ügyintéző helyszíni szemle során lézeres mérőműszer segítségével felméri az ingatlan hasznos alapterületét, ezzel segítve az ingatlantulajdonost a pontos bevallás megtétele érdekében. A felmérések eredményei az adóhatóság saját nyilvántartásában rögzítésre kerülnek.

* 1. **Idegenforgalmi adóellenőrzés**

Az idegenforgalmi adó ellenőrzésre 524 esetben került sor, ennek eredményeként mindösszesen 25 500 Ft adóbírság és 478 000 mulasztási bírság kiszabására került sor.

522 alkalommal történt idegenforgalmi adókötelezettség teljesítésének helyszíni ellenőrzése, ebből jogszabálysértés megállapítására 16 esetben történt.

Egyéb szálláshelyek

A helyszíni ellenőrzésekből 505 db egyéb szálláshelyre vonatkozott, melyből 14 esetében 273 000 Ft mulasztási bírság került kiszabásra.

Internetes információk alapján 2 bejelentés nélküli szálláshely-szolgáltatási tevékenységet folytató adózóval szemben indítottunk eljárást, mely összesen 25 500 Ft adóbírság és 100 000 Ft mulasztási bírság kiszabásával zárult.

Elektronikus hirdetési felületekből nyert információknak köszönhetően 593 000 Ft utólagos idegenforgalmi adó bevallás, befizetés történt.

Kereskedelmi szálláshelyek

17 helyszíni ellenőrzés eredményeként 2 esetben állapítottunk meg jogszabálysértést, a kiszabott mulasztási bírság 105 000 Ft volt.

2017. évben a szálláshelyek (kereskedelmi és egyéb szálláshely összesen) ellenőrzése során a jogszabálysértések aránya 3 % volt, szemben a 2016. évi 5 %-kal.

Az ellenőrzések hatékonysága érdekében főszezonban 2 fő főállású adóellenőrt foglalkoztattunk, akiknek munkája szintén hozzájárult az adózási morál javulásához.

Hatóságunk több olyan cselekményt is foganatosított, amelyek az Art. alapján nem minősülnek ellenőrzésnek – tájékoztatások, felhívások ifa befizetésre, bevallásra, mulasztók felhívása, szankcionálása, internetes információk egyeztetése a bevallásokkal, adózók adatainak egyeztetése és bevallási kötelezettségeinek ellenőrzése -, de nagymértékben hozzájárultak költségvetési bevételeink növekedéséhez.

**6.3. Iparűzési adó ellenőrzés**

2017-ben helyszíni ellenőrzésre nem került sor. A bevallások feldolgozásával egyidejűleg folyamatosan történt az adózók ellenőrzése. Ez évben is sor került a bevallást nem teljesítők felszólítására, illetve a működési engedélyek és kereskedelmi nyilvántartásunk alapján az adóalanyok felülvizsgálatára.

2017. augusztusában a Zala Megyei Kormányhivatal kijelölése alapján egy zalaegerszegi Kft. iparűzési adó ellenőrzését végeztük el 2011. évre visszamenőleg.

1. **Jogorvoslati eljárás**

Az osztályon végzett munka jogszerűségét nagymértékben alátámasztja, hogy a kibocsátott határozatok ellen alacsony számú (összesen 4 esetben) fellebbezés benyújtására került sor.

A fellebbezési eljárások 2 esetben építményadó megállapítással kapcsolatosak, 1 esetben gépjárműadó megállapító határozat, 1 esetben gépjárműadó mögöttes felelősség megállapítása – végrehajtási ügy - ellen érkeztek.

A Zala Megyei Kormányhivatal a másodfokú eljárás során 1 esetben építményadó megállapító határozatunkat megváltoztatta – azzal, hogy a 0 Ft szöveget adómentesre módosította – azonban az - új eljárásra kötelezés során hozott - egyesülettel kapcsolatos 5 évre visszamenőleges hatályú adómegállapító határozatunk rendelkező részében foglaltakat helyben hagyta. Az egyesület a Zala Megyei Kormányhivatal határozata ellen 2017. júliusában a Zalaegerszegei Közigazgatási és Munkaügyi Bírósághoz fordult, az ügyben még a mai napig nem született döntés.

További 1 építményadó megállapító határozatunk megsemmisítésre került és új eljárás lefolytatására kötelezett.

Gépjárműadó megfizetésre kötelező határozatunk ellen 1 fellebbezést érdemi vizsgálat nélkül elutasított hatóságunk elkésett fellebbezés miatt, 1 gépjárműadó mögöttes felelősség ügyében döntésünk megsemmisítette a Kormányhivatal és új eljárás lefolytatására kötelezte hivatalunkat.

A további eljárásaink során a Kormányhivatal döntéseiben leírt gyakorlat szerint járunk el.

1. **Aktualitás**

Míg 2017. adóévben több kisebb volumenű jogszabályváltozás történt az adóigazgatási eljárásokban, addig 2018. január 1. napjától 3 új eljárási törvény lépett hatályba: az adózás rendjéről szóló 2017. évi CL. törvény, az adóigazgatási rendtartásról szóló 2017. évi CLI. törvény és az adóhatóság által foganatosítható végrehajtási eljárásokról szóló 2017. évi CLIII. törvény, az adózás rendjéről szóló 2003. évi XCII. törvényt hatályon kívül helyezték.

További kihívást jelent, hogy az elektronikus ügyintézés és bizalmi szolgáltatások általános szabályairól szóló 2015. évi CCXXII. törvény rendelkezései alapján az elektronikus ügyintézésre kötelezett szerveknek biztosítaniuk kell az e-ügyintézési lehetőséget.

Az adóügyekben elektronikus kapcsolattartásra kötelezett szervezetek 2018. január 1-jétől **elektronikus kapcsolattartásra és elektronikus ügyintézésre kötelezettek az adóhatóság előtt.** Az ePapír szolgáltatással kapcsolatos tájékoztató az alábbi weboldalon érhető el: <https://epapir.gov.hu/)>

Az adóhatóság célja, a közvetlen kapcsolat kialakítása az adózókkal, az adóbevallások és befizetések határidőben történő benyújtásának és befizetésének elősegítése, ezen felül feladata a [www.onkormanyzat.heviz.hu](http://www.onkormanyzat.heviz.hu) honlapon elhelyezett ügytípus leírások, letölthető nyomtatványok aktualizálása, frissítése, az adóbevallások kitöltésének segítése. Az adózók részére a nyomtatványok határidőre elkészültek.

**Jegyzői összefoglaló:**

2018. évi szezonra, foglalkoztatott adóellenőrökkel nem terveztünk. A két adóellenőr 2017. évi foglalkoztatása 1.964.200,- Ft költséget jelentett, ami a 600.498.000,- Ft idegenforgalmi adóbevételnek a 0,3 %-a. Az igen magas számú 522 helyszíni idegenforgalmi adó ellenőrzés vonatkozásában így az egy ellenőrzésre jutó költség 3762,- Ft volt. Az ellenőrzések 97 %-ban hibát nem találtak. Az adózási fegyelem a bejelentések és az adminisztráció teljesítse vonatkozásban jó, a szálláshely szolgáltatók bevallási és egyéb adminisztrációs kötelezettségűket teljesítik.

Az ellenőrzés folyamatossága szükséges, azt fenn kell tartani.

Azonban indokolt átgondolni, hogy 2018-ra folytassuk-e az idegenforgalmi adó helyszíni járőröző típusú (átfogó szabályossági) ellenőrzését, vagy álljunk át mintavételes, (próbavásárlásos) ellenőrzésre. Ennek az utóbbinak sokkal nagyobb az óraráfordítása. Viszont olyan adóbeszedésre kötelezettek esetében, akik nem szabályszerűen végzik tevékenységűket (bejelentés és adóadminisztráció nélkül), az ellenőrzés érdekében továbbra is kiindulva az internetes hirdetésekből, nagyobb hatékonyságot lehetne elérni. Ezen ellenőrzés mellett jóval kisebb helyszíni ellenőrzési szám még biztosítható.

**Tisztelt Képviselő-testületet!**

Kérem az előterjesztés megvitatását. A döntés egyszerű szótöbbséget igényel.

**2.**

**Határozati javaslat**

Hévíz Város Önkormányzat Képviselő-testülete a 2017. évi adóigazgatási tevékenységről szóló beszámolót elfogadja.

Felelős: dr. Tüske Róbert jegyző

Határidő: 2018. április 3.

**3.**

**Bizottsági állásfoglalás**

**4.**

**Mellékletek**

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **hatósági osztályvezető** |  |  |
| **Dr. Vértesaljainé Halami Katalin** | **gépjárműadó és behajtási ügyintéző** |  |  |
| **Pángerné Toplak Éva** | **idegenforgalmi adóügyintéző** |  |  |
| **Szörényi László** | **adóügyi és építményadó ügyintéző** |  |  |
| **Szűrösné Németh Hajnalka** | **adóellenőr** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **Név** | **beosztás** | **aláírás** | **megjegyzés** |
|  |  |  |  |
|  |  |  |  |